tartuNLP/wikipedia-smugri-20251201 huggingface dataset:
ORP Żbik

ORP Żbik () oli Puolan laivaston Wilk-luokan sukellusvene toisessa maailmansodassa.
Valmistus.
Alus tilattiin Caenista Ranskasta, missä köli laskettiin 1929. Alus laskettiin vesille 14. kesäkuuta 1930 ja otettiin palvelukseen 20. helmikuuta 1932. 
Palvelus.
Toisen maailmansodan alkaessa 1. syyskuuta 1939 "Żbik" osallistui Worekin suunnitelmaan Puolan rannikon puolustamiseksi. Se laski 8. syyskuuta 20 miinaa Gdanskin lahdelle. Alus joutui 25. syyskuuta polttoainepulan vuoksi menemään satamaan Ruotsissa, jossa se internoitiin. Saksan laivaston miinanraivaaja "M85" osui 1. lokakuuta todennäköisesti aluksen aiemmin laskemaan miinaan.
"Żbik" palasi sodan päätyttyä lokakuussa 1945 Puolaan, jossa se oli Puolan kansantasavallan laivastossa vuoteen 1955. Alus romutettiin 1956.
Jussi Niemelä

Jussi Niemelä -nimisiä henkilöitä ovat:
Stanislav Smirnov

Stanislav Konstantinovitš Smirnov (; s. 3. syyskuuta 1970 Leningrad, Neuvostoliitto) on venäläinen matemaatikko, joka palkittiin Fieldsin mitalilla vuonna 2010.
Smirnov syntyi Leningradissa vuonna 1970. Hän opiskeli kotimaassaan matematiikkakoulussa ja Pietarin valtionyliopistossa. Valmistumisensa jälkeen hän jatkoi uraansa Kalifornian teknillisessä instituutissa, jossa hän suoritti tohtorin tutkinnon Nikolai G. Makarovin ohjauksessa vuonna 1996. Tämän jälkeen hän työskenteli lyhyen aikaa Yalen yliopistossa, Institute for Advanced Studyssä ja Max Planck -instituutissa matematiikan tutkimuskeskuksessa. Vuodesta 1998 Smirnov asui Ruotsissa, jossa hän toimi professorina Kuninkaallisessa teknillisessa korkeakoulussa ja tutkijana Ruotsin kuninkaallisessa tiedeakatemiassa. Vuodesta 2003 hän on ollut professorina Geneven yliopistossa.
Smirnov on suuntautunut urallaan tutkimaan analyysiä, dynaamisiä systeemejä, todennäköisyysteoriaa ja matemaattista fysiikkaa. Vuonna 2010 hän sai Fieldsin mitalin työstään matemaattisen fysiikan parissa. Smirnovin sai mitalin erityisesti teoreettisista tutkimuksistaan, jotka kuitenkin koskevat arkipäivän asioita, kuten esimerkiksi veden valumista maaperään. Hän on ollut Academia Europæan jäsen vuodesta 2013.
Krasnoarmeisk (Saratovin alue)

Krasnoarmeisk () on kaupunki Saratovin alueella Venäjällä. Se sijaitsee Donin vesistöön kuuluvan Golyi Karamyš -joen varrella 75 kilometriä Saratovista etelään. Itäpuolella on Volgan muodostama Volgogradin tekojärvi. Kaupunki on Krasnoarmeiskin piirin keskus. Asukkaita on 24 700 henkeä (vuonna 2009).
Paikkakunta on saanut alkunsa saksalaisten siirtolaisten vuonna 1766 perustamasta "Balzerin" kylästä. Vuonna 1918 siitä tuli "Golyi Karamyšin" kaupunki, joka vuonna 1926 sai venäläisen nimimuodon "Baltser". Volgan saksalaisten karkotuksen ja Volgan saksalaisten autonomisen tasavallan lakkauttamisen jälkeen vuonna 1942 kaupunki nimettiin puna-armeijan mukaan Krasnoarmeiskiksi. Nykyään se on maatalousalueen keskus, jossa on mm. konepaja- ja elintarviketeollisuutta.
Roni Segoly

Roni Segoly on entinen Israelin armeijan sotilas ja turvallisuuspalvelu Shabakin agentti. Nykyään Segoly toimii rauhan puolesta palestiinalaisten ja israelilaisten perustamassa järjestössä.
Agentista rauhanaktivistiksi.
Segoly vietti lapsuutensa Jerusalemissa jossa liittyi äärioikeistolaiseen nuorisojärjestöön. Järjestö oli nimeltään Likudin edeltäjäpuolue Herutin nuortenjärjestö Beitar. Segoly ajatteli vuoden 1967 kuuden päivän sodan jälkeen useimpien muiden israelilaisten tavoin kansansa oikeutetusti vapauttaneen Pyhän maan. Vuonna 1975 Segoly meni armeijaan ja palveli Gazan kaistalla. Kun Likud nousi ensi kertaa valtaan vuonna 1977, Segoly oli Likudin voitosta onnellinen. Tämän jälkeen Segoly toimi neljä vuotta Jerusalemissa poliisina ja vuosina 1983-1994 turvallisuuspalvelu Shabakissa. Segoly oppi mm. palestiinalaisten kielen.
Segolyn muuttuminen rauhaa ajavaksi oppositioaktivistiksi oli pitkä prosessi. Segoly alkoi 80- ja 90-lukujen taitteessa ajatella israelilaisten olevan palestiinalaisten sortajia. Segoly vertasi palestiinalaisten intifadaa mielessään juutalaisten taisteluun brittejä vastaan ennen Israelin itsenäistymistä.
Kun Segolyn talossa ennen Israelin vuoden 1967 miehitystä asunut arabiperhe kävi kylässä Segolyn ollessa lapsi, perhe päästi vieraan sisään, mutta kohteli näitä epäystävällisesti. Segoly asui ulkomailla 2000-2007, mikä myös lisäsi hänen etäisyyttään Israelin harjoittamaan palestiinalaispolitiikkaan.
Kun Segoly kävi itse 2006 vanhempiensa entisessä kodissa Romaniassa, taloa nykyisin isännöinyt perhe oli epäkohtelias. Segoly alkoi ajatella, että israelilaiset tekivät saman palestiinalaisille minkä hänen kotitalonsa romanialaiset asukkaat juutalaisille. Segoly kuuluu entisten palestiinalaisten terroristien ja väkivallan hylänneiden israelilaisten sotilaiden perustamaan "Combatants for Peace" ("Taistelijat rauhan puolesta")-järjestöön. Segoly liittyi järjestöön vuonna 2007 nähtyään videolta Israelin puskutraktorien tuhoavan palestiinalaisten oliivilehdon ja maansa sotilaiden olevan ylpeitä siitä.
Tämä järjestö tavoittelee itsenäistä palestiinalaisvaltiota siten, ettei järjestön jäsenistä israelilainen ei saa palvella armeijassa palestiinalaisalueella eikä palestiinalainen taistella Israelia vastaan. Palestiinan johto hyväksyy järjestön mutta
Segolya pidetään kotimaassaan petturina. Omasta mielestään Segoly toimii Israelin, ei palestiinalaisten puolesta. Ystävät ja perhe eivät tue Segolya, ja palestiinalaisten kanssa veljeilevään rauhanaktivistijärjestöön suhtaudutaan Israelissa yleensä kielteisesti niin hallitustasolla kuin yleisessä mielipiteessäkin. Järjestö ei ole varsinaisesti laiton, mutta siihen kuuluvan työpaikan saanti voi vaikeutua Israelissa. Armeija yrittää estää järjestön kokouksia tarkastuspistein.
Segoly pitää Lähi-idän rauhanprosessia vaikeana, koska niin palestiinalaisten kuin Israelinkin johtajat pelkäävät neuvotteluja, joiden olisi oltava tulokseltaan edullisia molemmille.
Cédric Villani

Cédric Villani (5. lokakuuta 1973 Brive-la-Gaillarde, Ranska) on ranskalainen matemaatikko, jolle myönnettiin Fieldsin mitali vuonna 2010.
Villani syntyi Ranskassa vuonna 1973. Hän opiskeli matematiikkaa École Normale Supérieuressä 1992–1996, ja vuonna 1996 hänet nimitettiin yliopistoon apulaisprofessoriksi. Tohtorin tutkinnon hän suoritti vuonna 1998. Vuodesta 2000 Villani on toiminut professorina École normale supérieure de Lyonissa. Hän on opettanut myös lukuvuoden ajan Atlantan yliopistossa, Kalifornian Berkeleyn yliopistossa ja Princetonin yliopistossa.
Villani sai vuonna 2009 Henri Poincaré -palkinnon saavutuksistaan matemaattisen fysiikan parissa. Seuraavana vuonna hänelle myönnettiin Fieldsin mitali erityisesti työstään, joka liittyy entropian matemaattiseen tulkintaan. Hän on ollut Academia Europæan jäsen vuodesta 2012.
Sambou Yatabaré

Sambou Yatabaré (s. 2. maaliskuuta 1989 Beauvais, Ranska) on ranskalais-malilainen jalkapalloilija. Hyökkäävänä keskikenttäpelaajana ja piilokärkenä pelaava Yatabaré edustaa Ligue 1:ssa pelaavaa SC Bastiaa.
Ura.
Yatabaré aloitti pelaamisen Caenin kakkosjoukkueessa vuonna 2007 ja siirtyi helmikuussa 2009 Caenin edustusjoukkueeseen. Hän pelasi ensimmäisen Ranskan pääsarjaottelunsa Grenoblea vastaan 7. maaliskuuta 2009 tultuaan vaihdosta kentälle. Yatabaré teki samaisella kaudella uransa avausmaalin pääsarjassa AS Nancya vastaan 18. huhtikuuta 2009.
Yatabaré pelasi Caenissa kesään 2011 saakka ja esiintyi 57 liigaottelussa. Kauden 2011/12 hän edusti Ligue 2:ssa pelannutta AS Monacoa, mutta vastuu jäi vähäiseksi. Kesällä 2012 hän siirtyi liigaan nousseeseen SC Bastiaan. 
Yksityiselämä.
Yatabaré syntyi Ranskassa malilaisille vanhemmille. Hänen vanhempi veljensä Mustapha Yatabaré pelaa myös jalkapalloa hyökkääjänä Trabzonsporissa.
Naisten 10 metrin ilmapistooli ammunnan maailmanmestaruuskilpailuissa 2010

Naisten 10 metrin ilmapistoolin maailmanmestaruudesta ammuttiin 8. elokuuta 2010. Henkilökohtaisen kilpailun voitti Serbian Zorana Arunovic tuloksella 486,8 (385+101,8) ja joukkuekilpailun Australia tuloksella 1145.
Ennätykset.
Ennen MM-kilpailuiden alkua voimassa olleet maailmanennätykset:
Joukkuekilpailu.
Joukkuekilpailun tulokset määräytyivät peruskilpailun tulosten perusteella.
California Gurls

”California Gurls” on yhdysvaltalaisen laulaja-lauluntekijän Katy Perryn electropop-kappale hänen vuonna 2010 julkaistulta kolmannelta studioalbumiltaan "Teenage Dreamiltä". Vierailevana artistina kappaleessa esiintyy Snoop Dogg. Kappale julkaistiin singlenä 11. toukokuuta 2010.
Kappale nousi listaykköseksi yli kymmenessä maassa ja Yhdysvalloissa single meni Billboard Hot 100 -listan kärkipaikalle ja pysyi siellä kuusi viikkoa. Maailmanlaajuisesti singleä on myyty yli viisi miljoonaa kappaletta. Suomessa kappale myi kultaa.
Kappaleen nimeksi oli suunniteltu ”California Girls”, mutta se muutettiin Big Star -yhtyeen laulajan Alex Chiltonin kuoltua viittaamaan Big Starin kappaleeseen ”September Gurls”. Perry on kertonut pyynnön nimen muuttamiseen tulleen Perryn managerilta Bradfordilta.
Kalorifeerilaitos

Kalorifeerilaitos on vanha lämmitysjärjestelmä, jossa lämmönkuljettimena käytetään ilmaa. Ilma lämmitetään lämpökammiossa olevissa ilmanlämmitysuuneissa, kalorifeereissa, noin 35–50 °C:een. Lämmin ilma johdetaan kanavia pitkin lämmitettäviin huoneisiin, joihin se luovuttaa osan lämmöstään. Jäähtynyt ilma poistuu huonetilasta joko ulos (ilmanvaihtolämmitys) tai lämpökammioon uudelleen lämmitettäväksi (kiertoilmalämmitys). Ilman kuljettimena käytettiin joko luonnollista vetoa tai ventilaattoreita. 
Kalorifeerit valmistettiin yleensä valuraudasta, lukuun ottamatta tulipesää, joka muurattiin. Mallit vaihtelivat eri tehtailla. Polttoainetilan oli oltava suuri, jotta palaminen voi jatkua yhdellä täyttökerralla useita tunteja. Savukanavat piti voida puhdistaa lämpökammion ulkopuolelta, etteivät noki ja tuhka päässeet huonetiloihin. Ilmanjohtokanavat olivat joko muurattuja tai ne valmistettiin esimerkiksi rautalevyistä tai laudoista. Kanavat oli rakennettava niin ettei niissä ollut ilman kulkua haittaavia äkillisiä mutkia ja läpileikkauksen muutoksia. Lämmön määrää säädettiin pelleillä tai venttiileillä rajoittamalla ilmavirran suuruutta, sekoittamalla kylmää ilmaa lämpimän joukkoon tai muuttamalla palamisen voimakkuutta vedon avulla.
Vantaan Pyhän Laurin kirkkoon rakennettiin kalorifeerilaitos, josta vastasi norjalaissyntyinen insinööri Endre Lekve. Kirkon vuonna 1893 tuhonnut tulipalo sai alkunsa lämmitysjärjestelmästä. Vastaavia lämmitysjärjestelmiä rakennettiin muihinkin kirkkoihin, jo aiemmin Helsingin Vanhaan kirkkoon (1867) ja 1890-luvulla Tuusulan kirkkoon. Vielä 1910-luvullakin niitä saatettiin rakentaa, esimerkiksi Terijoen ortodoksiseen Jumalanäidin Kazanin ikonin kirkkoon (1915). Ne olivat kuitenkin kalliita ja siksi harvinaisia.
Tears On My Pillow (albumi)

Tears On My Pillow on laulaja Johnny Nashin studioalbumi vuodelta 1976. Levy-yhtiö on CBS Records ja tuottajina ovat toimineet Nash (A2, A4, B1-4), Nash ja Bunny Sigler (A1, A3, B5) sekä Nash ja Ken Khouri (A5). Tuotantoyhtiö on Namjac. Musiikkikasettia on valmistettu Hollannissa.
Kappaleet.
Sivu 1
1. Why Did You Do It - 6:15
 (J. Nash – B. Sigler)
 Rondor Music (London) Ltd. / Gamble-Huff Mus. Ltd., &amp; Carlin Music Corp.
2. Rock It Baby (Baby We've Got a Date) - 3:11
 (Bob Marley)
 Rondor Music (London) Ltd.
3. I'm Comin' Home in the Morning - 3:19
 (B. Sigler – R. Tyson)
 Gamble-Huff Mus. Ltd., &amp; Carlin Music Corp.
4. Let's Be Friends - 2:55
 (J. Nash – G. Lee)
 Rondor Music (London) Ltd.
5. Tears on My Pillow (I Can't Take It)
 (E. Smith)
 Rondor Music (London) Ltd.
Päätöskappaleen kesto on jäänyt merkitsemättä albumin tietoihin.
Sivu 2
1. Reggae's on Broadway - 3:58
 (Bob Marley)
 Rondor Music (London) Ltd.
2. Mellow Mood - 3:22
 (Bob Marley)
 Rondor Music (London) Ltd.
3. The Edge of Love - 3:28
 (G. Lee)
 Rondor Music (London) Ltd.
4. Cream Puff - 2:08
 (M. Nash)
 Rondor Music (London) Ltd.
5. Say It Ain't True - 5:52
 (B. Sigler – R. Tyson)
 Gamble-Huff Mus. Ltd., &amp; Carlin Music Corp.
Lähteet.
Johnny Nash MC "Tears On My Pillow" (CBS Records 40-69148, 1976)
Ristilimaska

Ristilimaska ("Lemna trisulca") on vehkakasveihin kuuluva, veden pinnan alla upoksissa keijuva pieni monivuotinen kasvi.
Ulkonäkö ja koko.
Ristilimaskan versot ovat yksijuurisia tai usein juurettomia. Kukkimattomat versot ovat kooltaan 5–17 mm pitkiä ja pitkulaisia tai puikeita. Verson kärki on hammaslaitainen, tyvi pitkä ja kapea. Versot ovat toisiinsa nähden ristikkäin ja muodostavat kymmenien versojen keijuvia ketjuja. Muiden limaskojen tapaan myös ristilimaska muodostaa suuria kasvustoja. Kukkivat versot ovat kukkimattomia pienempiä ja lyhyttyvisiä. Kukkivat versot kelluvat kun taas kukkimattomat ovat upoksissa keijuvia. Kukinto on vaatimaton ja muodostuu kahdesta hedekukasta ja yhdestä emikukasta. Se sijaitsee verson laidan taskussa kalvon suojaamana. Ristilimaska kukkii kesä-heinäkuussa. Suomessa kukintoja on tavattu hyvin harvoin eikä sen tiedetä tuottaneen Suomessa siemeniä.
Levinneisyys.
Ristilimaskan levinneisyysalue kattaa lähes koko Euroopan aivan pohjoisimpia osia lukuun ottamatta. Levinneisyysalue jatkuu läpi Venäjän Japaniin saakka, ja Keski-Aasiasta Intiaan ja Kaakkois-Aasiaan. Sitä tavataan laajalti myös Pohjois-Amerikassa ja monin paikoin Etelä-Amerikassa. Suomessa ristilimaskaa tavataan koko rannikkoalueella, erityisen paljon Pohjanlahden perukasta. Laji kasvaa paikoitellen myös sisämaassa eteläisessä Suomessa ja Länsi- ja Keski-Lapissa.
Elinympäristö.
Ristilimaska kasvaa suojaisissa paikoissa vähäsuolaisessa murtovedessä, rantalaguuneissa sekä neutraalivetisissä, rehevissä järvissä. Kasvi leviää Suomessa – jossa se ei tuota siemeniä – lintujen mukana tai takertumalla kalastusvälineisiin ja veneisiin.
Waino Edward Hendrickson

Waino Edward Hendrickson (18. kesäkuuta 1896 – 22. kesäkuuta 1983) oli yhdysvaltalainen republikaanipoliitikko sekä Alaskan territorion viimeinen kuvernööri. 
Elämä.
Varhaiset vuodet.
Hendricksonin vanhemmat olivat suomalaisia, mutta Waino itse syntyi Alaskan pääkaupungissa Juneaussa. Vanhempiensa lisäksi Wainon perheeseen kuului yksi veli. Hänen isänsä oli kaivostyöläinen ja hänen äitinsä piti 20-huoneista hotellia nimeltä "The Rocklin House" (Samalla paikalla jossa nykyään sijaitsee "Baranof Hotel" -niminen hotelli).
Vuonna 1916 Hendrickson valmistui Juneau High Schoolista. Hän työskenteli isänsä tapaan kaivostyöläisenä ja menetti osan toisen silmänsä näöstä onnettomuudessa. Hendrickson liittyi armeijaan vuonna 1918 ja taisteli Ranskassa aselevon allekirjoittamiseen asti.
Vuonna 1924 Hendrickson meni naimisiin Brittiläisestä Kolumbiasta kotoisin olleen sairaanhoitaja Marion Kingsnorth Jonesin kanssa. Muutaman vuoden päästä Hendrickson meni töihin Alaska Laundry -nimiseen pesulayritykseen ja toimi yhtenä yhtiön omistajista noin kaksikymmentä vuotta.
Annika Ardin

Annika Ardin (ent. Åsvik; s. 28. maaliskuuta 1954) on suomalainen tietokirjailija, toimittaja ja kustantaja. Hän on toiminut Lastentarhanopettajaliiton tiedotussihteerinä, "Lastentarha"-lehden päätoimittajana ja "Kirjakauppalehden" päätoimittajana. Hän on Suomen tietokirjailijat ry:n jäsen ja yhdistyksen Päijät-Hämeen aluevastaava. Ardinin kohutuin teos oli vuonna 2004 ilmestynyt "Miesten paratiisi" (Johnny Kniga), joka kertoi länsimaisten miesten ja thaimaalaisten naisten kanssakäymisestä ja jonka hän kirjoitti yhdessä tyttärensä Annabella Åsvikin (s. 1978) kanssa.
Vuoden 1982 Atlantin hurrikaanikausi

Vuoden 1982 Atlantin hurrikaanikausi alkoi 1. kesäkuuta 1982 ja päättyi 30. marraskuuta 1982, koska tänä aikana muodostuvat useimmat trooppiset hirmumyrskyt Atlantin valtameressä. Kauteen kuului 6 trooppista myrskyä, joista 2 oli hurrikaaneja.
Myrskyt.
Hurrikaani Alberto.
Trooppinen matalapaine muodostui Kuuban länsipuolella 1. kesäkuuta ja vahvistui myrskyksi 3.6. Alberto suuntasi koillista kohti ja kehittyi lyhyeksi aikaa luokan 1 hurrikaaniksi ja vahvistuva tuulishearin vuoksi heikentyi myrskyksi ja haihtui Florida Keysin lähellä 6.6. Kuubassa raportoitiin 23 kuolonuhria tulvien vuoksi, minkä lisäksi tupakkaviljelmät kärsivät vahinkoja.
Subtrooppinen myrsky 1.
Kauden ensimmäinen subtrooppinen myrsky muodostui itäisellä Meksikonlahdella 18. kesäkuuta, liikkui koilliseen koko elinkaarensa ajan ja haihtui Newfoundlandin kohdalla 20.6. Se aiheutti kolme kuolonuhria Floridassa.
Trooppinen myrsky Beryl.
Afrikan rannikolta lähtenyt trooppinen aalto vahvistui matalapaineeksi 28. elokuuta ja nopeasti sen jälkeen myrskyksi. Myrskyn silmä havaittiin 31.8. 6. syyskuuta se oli haihtunut.
Trooppinen matalapaine 3.
Matalapaine 3 muodostui Pienten Antillien itäpuolella 6. syyskuuta ja haihtui Bahaman itäpuolella 9.9.
Trooppinen myrsky Chris.
9. syyskuuta Meksikonlahdella havaittiin subtrooppinen matalapaine, joka kääntyi pohjoiseen ja vahvistui myrskyksi 10.9. Se saavutti korkeimman tuulennopeutensa 105 km/h ennen rantautumista Texasissa. Se jatkoi sisämaahan ennen kuin hajosi Keski-Arkansasissa 13.9.
Hurrikaani Debby.
Dominikaanisen tasavallan pohjoisrannikolla muodostui trooppinen matalapaine 13. syyskuuta, joka seuraavana päivänä todettiin trooppiseksi myrskyksi ja nimettiin "Debby"ksi. Kehityttyään hurrikaaniksi 14.9. se kääntyi koilliseen kohti Bermudaa, joka selvisi vähin vahingoin ja ilman kuolonuhreja. Newfoundlandissa se ilmeni sadekuuroina, joista ei kuitenkaan aiheutunut vahinkoja.
Trooppiset matalapaineet 6 ja 7.
"Matalapaine 6" muodostui 16. syyskuuta 1 400 kilometriä länteen Kap Verdestä ja haihtui Leewardsaarten itäpuolella 20.9.
Matalapaine 6:n jäänteet luoteeseen ja "Matalapaine 7" muodostui 25. syyskuuta 443 kilometriä Bermudasta länteen. Se haihtui 27.9. Nova Scotian kaakkoispuolella.
Trooppinen myrsky Ernesto.
Trooppinen aalto lähti liikkeelle Afrikan rannikolta 23. syyskuuta ja se nimettiin Trooppinen matalapaine 6:ksi 30.9. Ilmavoimien kone mittasi tuulten nopeudeksi 64 km/h ilmanpaineeksi 1003 millibaaria, jonka jälkeen se nimettiin "Ernesto"ksi. 2. lokakuuta toinen ilmavoimien kone mittasi 114 km/h tuulen nopeuden. Seuraavana päivänä myrskyä ei kuitenkaan enää tunnistettu. Sen ei tiedetä aiheuttaneen vahinkoja.
Mirko Bortolotti

Mirko Bortolotti (s. 10. tammikuuta 1990 Trento) on italialainen moottoriurheilija. Hän kilpaili Lamborghinin tehdaskuljettajana vuosina 2016–2019, ennen kuin siirtyi Audiin vuodelle 2020 ja liittyi takaisin Lamborghiniin vuonna 2021.
Ura.
Hän aloitti autourheilu-uransa kartingsarjoista ja siirtyi vuonna 2005 Italian Formula Renault -talvisarjaan ja Formula Gloria -luokkaan. Seuraavana vuonna hän kilpaili Formula Junior ja Formula Azzurra -luokissa saavuttaen jälkimmäisessä vuoden tulokas palkinnon ja toisen sijan sarjassa. Vuonna 2007 Bortolotti siirtyi Italian Formula 3 -sarjaan voittaen sarjan mestaruuden seuraavana vuonna. Palkintona mestaruudestaan Bortolotti sai testata Ferrarin F1-autoa Fioranon radalla marraskuussa 2008 yhdessä Edoardo Piscopon ja Salvatore Cicatellin kanssa. Bortolotin ajama aika 59,111 sekuntia oli nopein aika, joka F2008-autolla oli ajettu radalla. Bortolotti oli myös ehdolla Felipe Massan korvaajaksi F1-kaudella 2009.
Vuonna 2009 Bortolotti kilpaili FIA Formula Two Championship -sarjassa saavuttaen yhden voiton ja neljännen sijan sarjapisteissä. Samana vuonna hän ajoi muutaman kilpailun F3 Euroseries -sarjassa saavuttaen yhden kolmossijan. Vuonna 2010 hän kilpaili GP3-luokassa Addax Teamin kuljettajana. Yhden kakkossijan ja 16 pistettä saavuttanut Bortolotti oli sarjan loppupisteissä yhdestoista.
Vuonna 2011 Bortolotti palasi takaisin Formula 2 -sarjaan voittaen sarjan mestaruuden ylivoimaisesti. Hän sai palkinnoksi testata Williamsin F1-autoa Abu Dhabin nuorten kuljettajien testeissä.
Vuonna 2013 Bortolotti voitti Eurocup Mégane Trophy -sarjan mestaruuden. Vuonna 2014 Bortolotti kilpaili uudessa Formula Acceleration 1 -sarjassa sijoittuen sarjan toiseksi. Samana vuonna hän kilpaili Italian GT Championship ja Lamborghini Super Trofeo -sarjoissa.
Vuodesta 2015 lähtien Bortolotti on kilpaillut GT World Challenge Europe -sarjassa, jossa hän on voittanut Endurance Cup mestaruuden vuonna 2017. Lisäksi Bortolotti on osallistunut urallaan Daytonan 24 tunnin ajoon ja Le Mansin 24 tunnin ajoon.
Vuonna 2021 Bortolotti siirtyi DTM-sarjaan ajaen Lamborghinilla. Hän voitti sarjan mestaruuden vuonna 2024.
Katalin Kovács

 
 
 
 
 
Katalin Kovács (s. 29. helmikuuta 1976 Budapest, Unkari) on unkarilainen meloja.
Kovács on voittanut kajakkimelonnassa kolme olympiakultaa ja 31 maailmanmestaruutta. Hän sai ensimmäisen MM-mitalinsa Dartmouthissa 1997 kuuluttuaan Unkarin hopeajoukkueeseen kajakkinelosen 500 metrin kilpailussa. Ensimmäisen maailmanmestaruutensa hän voitti Szegedissä 1998 kajakkinelosen 200 metrillä. Vuoden 2006 Szegedin MM-kilpailuissa hän voitti kuusi maailmanmestaruutta. Hän on voittanut neljä maailmanmestaruutta kajakkiyksikön 500 ja 1 000 metrillä. Kajakkikaksikossa hän on voittanut viisi maailmanmestaruutta 200 metrillä sekä kaksi mestaruutta 500 ja 1 000 metrillä. Kajakkinelosissa hänellä on viisi MM-kultaa 200 metrillä, kahdeksan 500 metrillä ja yksi 1 000 metrillä.
Kovács on voittanut olympiakultaa kajakkikaksikon 500 metrillä Ateenassa 2004 ja Pekingissä 2008 ja kajakkinelosen 500 metrillä Lontoossa 2012. Hopeaa hän on saanut Sydneyssä 2000 kajakkikaksikon ja -nelosen 500 metrillä sekä 2004 ja 2008 kajakkinelosen 500 metrillä ja 2012 kajakkikaksikon 500 metrillä.
Ilmanvaihto

Ilmanvaihto tarkoittaa rakennuksen sisäilman poistoa ja korvaamista toista kautta tuodulla ulkoilmalla sekä sisäilman puhdistusta. Ilmanvaihdon tehtävänä on tuoda rakennukseen hapekasta ja puhdasta ilmaa siellä oleskelevien ihmisten tai muiden eläinten hengitykseen sekä poistaa ilmasta hiilidioksidia ja siihen kertyneitä epäpuhtauksia, hajuja ja kosteutta.
Hiilidioksidimäärän nousu voi aiheuttaa päänsärkyä ja muuta lievää oireilua. Erityisesti maan tasalla olevassa asuinkerroksessa myös radonia voi tulla maaperästä enemmän asuntoon, jos ilmanvaihto ei ole kunnossa.
Ilmanvaihto perustuu paine-eroihin, joiden takia ilma virtaa suuremmasta paineesta pienempään. Paine-erojen syntytavan mukaan ilmanvaihto voi olla joko luonnollinen eli painovoimainen tai koneellinen.
Luonnollisessa ilmanvaihdossa sisä- ja ulkoilman tiheyserot sekä tuloilman ja poistoilman aukkojen korkeuserot synnyttävät paine-eron, jonka ansiosta ilmaa poistuu poistoaukoista ja tuloaukoista tulee korvausilmaa tilalle. Tuloilma-aukot voivat olla muun muassa tuloilmaventtiilejä seinässä, ikkunankarmiventtiilejä, tai yhdistettynä niin sanottuihin tuloilmaikkunoihin tai tuloilmapattereihin.
Koneellisessa ilmanvaihdossa poistoilmakanavan yläpäähän sijoitetaan poistopuhallin, joka huolehtii riittävästä ilman virtauksesta. Poistopuhaltimen toiminta voi olla joko automaattista tai käsin säädettävää. Myös tuloilmaa voidaan puhaltaa koneellisesti rakennuksen sisätilohin. Pelkkään poistopuhallukseen perustuvaa koneellista ilmanvaihtoa kutsutaan poistoilmanvaihdoksi, ja kun järjestelmä sisältää myös tuloilman puhalluksen, puhutaan tulo- ja poistoilmanvaihdosta. Jos tuloilmaa lisäksi kostutetaan tai jäähdytetään, on kyseessä ilmastointi.
Riittävä ja hallittu korvausilman saanti on keskeistä sekä luonnollisen ilmanvaihdon että poistoilmanvaihdon toimivuuden kannalta. Tuloilmapuhalluksen sisältävien järjestelmien etuna on se, että niihin voidaan liittää tuloilman suodatus ja poistoilman lämmön talteenotto, mutta ne vaativat myös enemmän huoltoa ja suodattimien kunnon valvontaa tuloilman puhtauden varmistamiseksi. Sekä luonnollista että koneellista ilmanvaihtoa voidaan tarvittaessa tehostaa ikkunatuuletuksella.
Suomessa asuntojen yleisin ilmanvaihtotapa on painovoimainen ilmanvaihto. Se oli 1960-luvulle saakka lähes yksinomainen ilmanvaihtotapa. Nykyään uusien asuinrakennusten ilmanvaihtoa ei enää yleensä järjestetä painovoimaisena, koska sen ei katsota enää riittävän kaikkiin huonetiloihin. Koneellinen ilmanvaihto mahdollistaa myös hukkalämmön talteenottamisen poistoilmasta. Talteenotettu lämpö voidaan lämmönsiirtimen välityksellä siirtää tuloilmaan tai lämpöpumpputekniikkaa hyödyntäen myös veteen. 
Sisäministeriön julkaiseman rakentamismääräyskokoelman osassa D2 on määritelty tyypillisimpien tilojen vähimmäisilmamäärät litroina (dm3) sekunnissa neliötä tai henkilöä kohden.
Aléxandros Tziólis

Aléxandros Tziólis (; s. 13. helmikuuta 1985 Kateríni, Kreikka) on kreikkalainen jalkapalloilija. Hän edustaa Monacoa ja on pelipaikaltaan puolustava keskikenttäpelaaja.
Seurajoukkueura.
Tziólis aloitti pelaajauransa paikallisseura Apollon Litochoriousta. Hän pelasi joukkueessa noin seitsemän vuoden ajan, kunnes vuonna 2002 siirtyi ateenalaisseura Panioniosiin. Hän kuului kolmen pelaamansa kauden aikana joukkueen luottopelaajiin, otteluita kertyi yhteensä 61 ja niissä syntyi kolme maalia. Vuonna 2005 hän sai siirron Kreikan suurseura Panathinaikosiin ja hänestä maksettiin 650 000 euron siirtokorvaus.
Hän onnistui vakiinnuttamaan pelipaikkansa uudessa joukkueessaan ja pelasi ensimmäisellä kaudellaan 2005–2006 21 ottelua. Seuraavalla kaudella hän syrjäytti samalla pelipaikalla heikosti pelanneen Igor Bišćanin. Hän pelasi joukkueessa yhteensä neljän kauden ajan, yhteensä 82 ottelua ja viisi maalia.
7. tammikuuta 2009 Tziólis siirtyi loppukauden kestävällä lainasopimuksella saksalaisseura Werder Bremeniin. Kauden päätteeksi joukkueella oli mahdollisuus ostaa pelaajanoikeudet itselleen 1,6 miljoonalla eurolla. Werder Bremen voitti loppukauden aikana Saksan cupin sekä eteni UEFA Cupin loppuotteluun, jossa se kuitenkin hävisi ukrainalaiselle Šah’tar Donetskille.
Kesällä 2009 Tziólis palasi takaisin Panathinaikosiin. Hän ei saanut alkukauden aikana juurikaan vastuuta ja niin lopulta tammikuussa 2010 hän teki sopimuksen italialaisen Sienan kanssa. Hän teki ensiesiintymisensä joukkueessa 7. helmikuuta 2010 ottelussa Sampdoriaa vastaan.
Kaudeksi 2010–2011 hän siirtyi lainalle espanjalaiseen Racing Santanderiin. Kauden jälkeen hän siirtyi joukkueeseen pysyvällä siirrolla.
Maajoukkueura.
Tziólis teki ensiesiintymisensä Kreikan maajoukkueessa 21. tammikuuta 2006 pelatussa ystävyysottelussa Etelä-Koreaa vastaan. Hän on ollut maajoukkueen mukana myös vuoden 2008 EM-kilpailuissa ja vuoden 2010 MM-kilpailuissa.
Latvian valkovenäläiset

Latvian valkovenäläiset ovat Latviassa asuvia valkovenäläisiä. He ovat Latvian toiseksi suurin vähemmistöryhmä heti venäläisten jälkeen. Toisin kuin venäläiset ja ukrainalaiset, he ovat Latviassa jo useamman vuosisadan asunut vähemmistö, vaikka heistäkin monet ovat muuttaneet paikalle Latvian neuvostomiehityksen aikana.
Historia.
Valkovenäläisiä on perinteisesti asunut Latgalessa, joka kuului aikoinaan Vitebskin kuvernementtiin. Valkovenäläisiä muutti Väinäjoen varteen etenkin 1600-luvulla Polatskista ja Smolenskista. Valkovenäläiset elivät paikallisten latgallien tapaan maaseudulla, kun taas puolalaiset, venäläiset ja juutalaiset asuivat kaupungeissa. 1920-luvun alku oli valkovenäläisen kulttuurin nousuaikaa Latviassa, ja tuolloin perustettiin esimerkiksi valkovenäläisiä kouluja ja jopa lukioita Ludzaan ja Väinänlinnaan. Latviassa julkaistiin valkovenäläisiä sanomalehtiä, kuten esimerkiksi "Golos Belarusa" -lehteä sekä "Belaruskaya Shkola u Latvii" -aikakauslehteä. Vuodesta 1928 lähtien Riiassa ja Väinänlinnassa toimi valkovenäläisiä teattereita. Latvian venäläiset ja puolalaiset eivät suhtautuneet kovin suopeasti valkovenäläisen kulttuurin kehittämiseen, sillä sille annetut rahat olivat pois heiltä. Vuosina 1924-25 valkovenäläisiä opettajia vastaan nostettiin syytteitä siitä, että he halusivat liittää Latgalen osaksi Neuvostoliittoa. Oikeudenkäynnit aiheuttivat valkovenäläisten koulujen sulkemisen. Valkovenäläiset alkoivat rekisteröidä itsensä venäläisiksi ja puolalaisiksi. Vuonna 1920 Latviassa oli 75 000 valkovenäläistä, mutta kymmenen vuotta myöhemmin vuonna 1930 heitä oli enää 26 000.
Toisen maailmansodan jälkeen valkovenäläisiä muutti Latvian kaupunkien teollisuustyöpaikkoihin esimerkiksi Riikaan, Väinänlinnaan ja Liepājaan. Koulutustasoltaan valkovenäläiset olivat yleensä alemmalla tasolla kuin esimerkiksi juutalaisilla tai ukrainalaisilla siirtolaisilla.
Nykypäivä.
Valkovenäläiset ovat sulautumassa venäläisväestöön. Venäjän kieli valtaa alaa valkovenäjältä, vain viidesosa valkovenäläisistä osaa kieltä ja vielä harvempi käyttää sitä aktiivisesti. Lisäksi seka-avioliitot venäläisten ja valkovenäläisten välillä ovat tavallisia. Lisäksi alhainen syntyvyys ja maastamuutto Valko-Venäjälle ovat vähentäneet heidän määräänsä. Latviassa toimii kaksi valkovenäläistä kulttuuriseuraa, vuonna 1988 perustettu "Svitanak" ja valkovenäjän kieleen keskittynyt "Pramen". Pramenin yhteydessä toimii valkovenäläinen kansallismusiikkiyhtye "Nadežda".
Galunggung

Mount Galunggung () on aktiivinen kerrostulivuori Länsi-Jaavalla, Indonesiassa. Galunggung on purkautunut muutaman kerran. Vuoden 1822 purkauksen voimakkuus oli vulkaanisella räjähdysasteikolla viisi. Yli 4 000 ihmistä kuoli. Pyroklastinen tuhkapilvi ulottui noin 10 kilometrin päähän. Vuoden 1982 purkauksessa kuoli 68 ihmistä, purkauksen voimakkuus oli neljä.
Jimi Heikkinen

Jimi Heikkinen (12. syyskuuta 1981 Sotkamo) on suomalainen pesäpalloilija joka edustaa Oulun Lippoa. Hän on edustanut pääosan urastaan Sotkamon Jymyä. Hän myös edusti Superpesiksessä kahden kauden ajan myös Joensuun Mailaa.
Heikkinen pelasi Jymyssä ulkokentällä ykkösvahtina ja sisäpelissä vaihtelevasti kakkoskärjessä, yleensä numerolla kahdeksan. Hän on voittanut urallaan yhteensä 5 kultaa, 3 hopeaa, yhden pronssin sekä pelannut 3 Itä-Länsi-ottelua.
Kaudeksi 2020 Heikkinen palasi pelaamaan Ykköspesistä Oulun Lippoon.
Jimi Heikkinen on tunnettu myös SuperJymy Oy:n osaomistajana, ja erittäin räiskyvänä persoonana pelikentillä.
Muuta.
Heikkinen jäi kiinni törkeästä rattijuopumuksesta skootterilla ajaessaan kesällä 2013 Kajaanissa. Häneltä mitattiin ajon jälkeen 0,59 milligrammaa alkoholia litrassa uloshengitysilmassa, eli 0,06 milligrammaa yli törkeän rattijuopumuksen rajan.
149 Medusa

 
149 Medusa on Marsin ja Jupiterin välisellä asteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi J. Perrotin vuonna 1875. Nimensä pikkuplaneetta sai kreikkalaisen mytologian Medusa-gorgon mukaan.
Jarkko Tuikka

Jarkko Tuikka (s. 5. helmikuuta 1988) on suomalainen pesäpalloilija, joka pelasi Superpesistä Sotkamon Jymyssä. 
Tuikka teki vuonna 2009 yksivuotisen sopimuksen Jymyn kanssa kaudelle 2010. Tuikka voittanut peliurallaan yhden mestaruuden (2011), kaksi hopeista SM-mitalia sekä yhden pronssin. Tuikka on pelannut suomensarjaa Manse PP:ssä kausilla 2012 ja 2013 sekä ykköspesistä Manse PP:ssä kautena 2014.
22 Bullets

22 Bullets () on Richard Berryn ohjaama ja Luc Bessonin tuottama tositapahtumiin perustuva ranskalainen jännityselokuva vuodelta 2010. Elokuvan keskiössä on Marseillen mafian johdossa toiminut Charly Matteï (Jean Reno), joka haluaisi jättää rikollisen uran taakseen ja elää tavallista arkea perheensä kanssa. Charlyyn kuitenkin ammutaan parkkihallissa 22 luotia mutta hän jää ihmeen kaupalla eloon ja sotkeentuu jälleen mafian välienselvittelyihin.
Elokuva pohjautuu löyhästi Jacky Imbertin elämään ja Franz-Olivier Giesbertin kirjaan "L'immortel".
Arvioita.
Nyt-liitteen viisi kriitikkoa antoivat elokuvalle tähtikeskiarvon 1,8.
Episodi-lehdessä neljä kriitikkoa antoi elokuvalle pisteitä keskiarvona 2,00.
Budapest Stars

Budapest Stars on unkarilainen jääkiekkojoukkue, joka pelaa Unkarin ja Romanian yhteisessä pääsarjassa MOL ligassa. Joukkue pelaa kotipelinsä tummansinisissä peliasuissa.
Historia.
Budapest Stars perustettiin vuonna 2001. Kaudella 2009–2010 Stars voitti MOL ligan mestaruuden.
Habakuk (gospel-yhtye)

Habakuk on vuonna 1998 perustettu suomalainen yhtye, joka soittaa kristillistä rockia ja poppia. Yhtye voitti Gospelin SM-kilpailun vuonna 1999.
Latvian puolalaiset

Latvian puolalaiset ovat Latviassa asuvia puolalaisia. Puolalaisten perinteiset asuinalueet Latviassa sijaitsevat Latgalen historiallisella alueella, jossa he vaikuttivat myös paikallisen väestön kulttuuriin, kieleen ja uskontoon. Nykyisin puolalaiset ovat neljänneksi suurin vähemmistöryhmä Latviassa.
Historia.
Puolalaisia alkoi tulla Latviaan niin sanottuna puolalaisaikana vuodesta 1562. Latgalen alue oli päätynyt Puolan vallan alle Liivinmaan sodassa. Puolalaisista tuli alueen yläluokkaa ja he omistivat moisioineen laajoja maa-alueita. Puolalaisten merkitys alueella väheni vasta kun Latgale liitettiin Venäjään vuonna 1772. Väinänlinna oli erityisen tärkeä puolalaisen kulttuurin keskus. Puolan kapinan aikaan vuonna 1863 myös Latgalessa oli levottomuuksia. Niiden jälkeen alueella alkoivat venäläistämistoimet. Latinalaisilla aakkosilla kirjoitetut kirjat kiellettiin ja puolan kielen opetus oli käytännössä mahdotonta. Latgalen vaikeuksien takia 1800-luvun lopussa Riiasta tuli tärkein puolalaisen kulttuurin keskus. Riikaan tuli ensimmäinen puolalainen koulu ja Polyteknisen korkeakoulun puolalaiset osakunnat. 
Latvian itsenäistyttyä noin kolmasosa puolalaisista asui Latgalessa. 1920- ja 1930-luvuilla Puolasta tuli myös jonkin verran maahanmuuttajia kausiluontoisiin maataloustöihin. Suurin osa puolalaisista työskenteli kuitenkin teollisuuden parissa. Puolalaisten ja latvialaisten keskinäiset suhteet olivat melko hyvät, vaikkakin ne kiristyivät 1930-luvulla tiukempien vähemmistölakien myötä. Puolalainen unioni oli tärkein puolalaisia edustava järjestö. Unionilla oli Väinänlinnassa talo, jossa harjoitettiin erilaista kulttuuritoimintaa. Ensimmäisen neuvostomiehityksen aikana puolalaisia kyyditettiin Siperiaan ja Saksan miehityksen aikana heitä toimi maanalaisessa kommunistisessa liikkeessä partisaaneina. Ennen toista neuvostomiehitystä monet puolalaiset lähtivät pakoon. Neuvosto-Latvian aikana puolalaisia muutti töihin Latviaan Valko-Venäjältä ja Ukrainasta. Latvian kansallisen heräämisen aikaan myös puolalainen kulttuurielämä aktivoitui ja puolalaisia kouluja perustettiin Riikaan, Väinänlinnaan ja Liepājaan.
Nykypäivä.
Puolan kieli on menettänyt historiallisen asemansa ja nykyisin vain viidesosa Latvian puolalaisista osaa sitä. Sen opetusta annetaan yhteensä viidessä eri kaupungissa. Puolalaisissa kouluissa käy tuhansia oppilaita. Monet katoliset kirkot pitävät jumalanpalveluksia myös puolaksi.
Rodrigo Galatto

Rodrigo José Galatto (s. 10. maaliskuuta 1983 Porto Alegre, Brasilia) on brasilialainen jalkapallomaalivahti.
Seurajoukkueura.
Galatto on Grêmion kasvatti. Ensiesiintymisensä edustusjoukkueessa hän teki 26. marraskuuta 2005 ottelussa Náuticoa vastaan.
Vuonna 2008 Galatto siirtyi Paranaenseen, jossa hän onnistui nopeasti saamaan itselleen ykkösvahdin paikan. Hän pelasi 1½-kauden aikana maan pääsarjatasolla yhteensä 58 ottelua.
22. tammikuuta 2010 hän siirtyi kauden kestävällä lainasopimuksella bulgarialaiseen Liteks Lovetšiin. Hän teki joukkueessa ensiesiintymisensä 26. helmikuuta 2010 ottelussa Lokomotiv Mezdraa vastaan.
6. elokuuta 2010 Galatto teki kolmivuotisen sopimuksen espanjalaisen Málagan kanssa, joka maksoi hänestä 1,2 miljoonan euron siirtokorvauksen.
Tihutöiden tivoli

Tihutöiden tivoli ("The Carnivorous Carnival") on yhdeksäs kirja kolmetoistaosaisessa yhdysvaltalaisen Lemony Snicket -nimen takana toimineen Daniel Handlerin kirjoittamassa lasten- ja nuortenkirjasarjassa "Surkeiden sattumusten sarja".
Juoni.
Tarina alkaa, kun Baudelairet ovat yhä kreivi Olafin auton takakontissa kuuntelemassa Olafin ja hänen seurueensa jutustelua heidän suunnitelmistaan. He puhuvat myös naisesta nimeltä Madame Lulu, joka on joka kerran kertonut Olafille Baudelairien olinpaikan. Olaf pysähtyy ja Baudelairet hiipivät ulos. He huomaavat tulleensa Tivoli Tiritombaan.
Baudelairet naamioivat itsensä Olafin takakontin antimien avulla kummajaisiksi. Sunny kietoutuu valepartaan esittääkseen susilapsi Chaboa, ja Violet ja Klaus tunkeutuvat yhteen suureen paitaan ollakseen kaksipäinen ihminen, 'Beverly' ja 'Elliot'. Madame Lulu palkkaa lapset heti ja vie heidät kummajaisten luo. Colette on käärmenainen, Hugo on kyttyräselkä ja Kevin on molempikätinen.
Seuraavana aamuna he kuulevat Olafin kysyneen kristallipallolta "Ovatko Baudelairen vanhemmat yhä elossa?" ja sen vastanneen "Kyllä, he ovat Mortmain-vuorilla". Sitten lapset menevät harjoittelemaan näytökseen. Myöhemmin Olaf saapuu leijonalauman kanssa ja ilmoittaa, että joku kummajaisista heitetään leijonakuoppaan.
Orvot menevät Lulun telttaan kuulustelemaan häntä. He löytävät pöytäliinan alta salaisen lehtiartikkelikirjaston ja selvittävät, mistä maagiset efektit tulevat. Lulu astuu sisään, murtuu, paljastaa itsensä ja myöntää olevansa vain Olivia-niminen nainen, joka haluaa antaa ihmisille haluamansa. Olivia on VPK:n jäsen, ja hän kertoo lapsille VPK:n valeasuista ja järjestössä tapahtuneesta skismasta.
Yöllä Esmé Kurjimo ilmestyy kummajaisvaunuun ja kertoo, että kuka tahansa valitaan heitettäväksi leijonien kuoppaan, hänen pitää heittää sinne sen sijaan Madame Lulu. Jos he tekevät niin, he pääsevät osaksi kreivi Olafin teatteriseuruetta. Seuraavana aamuna orvot alkavat järjestää pakoaan tivolista.
Valtava, julma yleisö saapuu paikalle, ja Olaf avaa dramaattisesti paperin, joka kertoo, kenet heitetään leijonille. Beverly ja Elliot valitaan. He pääsevät pakoon ja aikaansaavat kaoottisen vaiheen, jonka keskellä yksi Olafin kätyri ja Olivia kaatuvat leijonakuoppaan ja kuolevat.
Olaf ei vaikuta vieläkään tunnistavan Baudelaireja, ja hän liittää heidät seurueeseensa muiden kummajaisten kanssa, ja yhdessä he lähtevät vuorille, Violet ja Klaus takana olevassa asuntovaunussa, Sunny autossa. Olaf paljastaa sitten Lulun kertoneen hänelle heidän henkilöllisyytensä, jolloin vastapalkatut kummajaiset leikkaavat vaunun irti autosta.
Joan Oriol

Joan Oriol i Gràcia (s. 5. marraskuuta 1986 Cambrils, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan vasen laitapuolustaja.
Hän nousi kaudeksi 2010–2011 Villarrealin edustusjoukkueeseen pelattuaan aiemmat kaksi kautta seuran reservijoukkueessa.
Sven

Sven on skandinaavinen miehen etunimi, joka merkitsee "poikaa", "nuorukaista". Nimi on ollut käytössä jo keskiajalla, ja se on ollut myös muutamilla Ruotsin, Norjan ja Tanskan kuninkailla. Suomessa nimestä ovat käytössä myös muunnelmat Soini ja Veini.
Vuoden 2019 loppuun mennessä nimi Sven on Suomessa annettu Digi- ja väestötietoviraston tietojen mukaan 7 571 miehelle sekä muutamalle naisellekin. Suomenruotsalaisen kalenterin mukaan Svenin nimipäivä on 21. elokuuta, samana päivänä, jolla Soini ja Veini ovat suomenkielisessä kalenterissa.
Punanaamatimali

Punanaamatimali ("Liocichla phoenicea") on Etelä-, Kaakkois- ja Itä-Aasiassa tavattava pyrstötimaleihin kuuluva varpuslintu.
Koko ja ulkonäkö.
Kooltaan punanaamatimali on 23–24 cm. Laji on väritykseltään pääosin oliivinruskea. Naama ja siivet ovat väriltään kirkkaan punaiset ja siivissä on myös ruskeaa väriä, joka näkyy parhaiten linnun ollessa lennossa. Punanaamatimalin pyrstö on musta ja pyrstön reunat ovat oranssit.
Levinneisyys ja elinympäristö.
Punanaamatimalia tavataan alueelta, joka ulottuu Intiasta, Kaakkois-Aasiaan ja Kiinaan. Lajin elinympäristöä ovat subtrooppisten metsien aluskerrokset ja metsien reunamaiden tiheiköt. Punanaamatimali on vuoristoinen laji ja sen elinympäristöt sijaitsevat yleensä 1 200–2 200 metrin korkeudella merenpinnasta. Talvisin lajia tavataan myös matalammalla kasvavista metsistä.
Elintavat.
Punanaamatimali on melko arka lintu ja piileskelee metsien sisäosissa. Ravintonaan laji käyttää marjoja, siemeniä sekä hyönteisiä. Linnun pesimäkausi kestää toukokuulta heinäkuulle. Punanaamatimalit rakentavat kuppimaisen pesänsä sammalista ja ruohoista. Naaras munii kahdesta neljään sinistä munaa.
Philipp Eng

Philipp Eng (s. 28. helmikuuta 1990 Salzburg) on itävaltalainen moottoriurheilija.
Ura.
Kilpailtuaan karting-sarjoissa vuosina 2003–2006 hän siirtyi Formula ADAC BMW -sarjaan vuonna 2006. Hän voitti sarjan mestaruuden vuonna 2007. Vuonna 2008 Eng kilpaili Saksan Formula 3 -mestaruussarjassa. Seuraavana vuonna hän kilpaili FIA Formula Two Championship -sarjassa voittaen yhden kilpailun, ollen ensimmäinen itävaltalainen Formula 2 -voittaja sitten Jo Gartnerin ja Paun GP:n vuonna 1983. Eng jatkoi Formula 2 -sarjassa kaudella 2010. Hän saavutti kolme voittoa ja 6 sijan MM-taulukossa. Eng on testannut myös Ocean Racing Technologyn autoa. Vuonna 2011 Eng ajoi ADAC GT Masters-sarjassa yhteensä 11 kilpailua. Vuodesta 2012 Eng on ajanut Porsche Supercup-sarjaa. Vuonna 2015 Eng onnistui voittamaan sarjan mestaruuden.
Vuosina 2018-2022 Eng ajoi BMW:llä DTM-sarjassa.
Dema

William de Mattia, taiteilijanimeltään Dema (s. 28. huhtikuuta 1983 Criciúma, Santa Catarina, Brasilia) on brasilialainen ammattilaisuransa päättänyt jalkapalloilija, joka pelasi puolustavan keskikenttäpelaajan pelipaikalla. Pelaajauransa jälkeen hän on toiminut valmennustehtävissä.
Dema voitti Helsingin Jalkapalloklubin joukkueessa Suomen pääsarjamestaruuden kaudella 2010.
Jamaikan maanjäristys 1692

Jamaikaa koetteli 7. kesäkuuta 1692 maanjäristys, jonka seurauksena suuri osa Port Royalin kaupungista vajosi mereen. Vedenalaisissa arkeologisissa kaivauksissa löydettiin taskukello, joka oli tehty 1600-luvulla. Sen viisarit olivat pysähtyneet 11:43, mistä pääteltiin järistyksen tarkka tapahtumisaika. Myös silminnäkijälausunnot vahvistavat ajankohdan.
Järistys sai aikaan maanvyörymiä ja tsunamin.
Hukkaääni

Hukkaääni on vaaleissa annettu ääni, joka käytetystä vaalitavasta johtuen ei vaikuta ratkaisevasti lopputulokseen. Niitä voi syntyä kahdella tavalla:
Näiden perusteella hukkaääni määritellään kahtalaisesti:
Korkea äänikynnys todennäköisesti lisää ensimmäisen tyypin hukkaäänten määrää.
Vaalitapaa, jossa hukkaäänien osuus jää pieneksi, voidaan pitää toivottavana oikeudenmukaisuuden tavoittelemiseksi sekä siksi, etteivät äänestäjät kokisi joutuneensa syrjään hallinnosta tai menettäisi luottamustaan demokratiaan. Hukkaäänien vastustajien kehittämiä vaalitapoja ovat siirtoääni ja IRV (instant-runoff voting). Näiden vaalitapojen vastustajat vetoavat siihen, että kaikilla vaalitavoilla syntyy hukkaääniä, ellei tulos ratkea täsmälleen yhden äänen erolla. Toinen peruste on, että yksikään annettu ääni ei mene hukkaan, vaan lähettää poliittisen signaalin, joka otetaan huomioon seuraavia vaaleja valmisteltaessa.
Vaalikampanjan aikana johtava ehdokas tai puolue saattaa kehottaa vähemmän suosittujen ehdokkaiden tai puolueiden kannattajia äänestämään taktisista syistä oman ehdokkaansa sijasta itseään, jotta heidän antamansa äänet eivät mahdollisesti menisi hukkaan. Joissakin vaalitavoissa taas vähemmän suosittujen ehdokkaiden voi olla mahdollista käyttää loogisesti samaa argumenttia päinvastaiseen vaalitulokseen päästäkseen.
Kaksipuoluejärjestelmän vallitessa nimitystä "hukkaääni" ei tavallisesti käytetä toiseksi sijoittuneen ehdokkaan, vaan yleensä kolmanneksi tai sitä alemmaksi sijoittuneiden ehdokkaiden saamista äänistä. Tämä on perua Duvergerin laista, joka kuvaa kaksipuoluejärjestelmän institutionalisoitumista.
Esimerkki.
Otetaan esimerkiksi vaali, jossa ehdokas A saa 6000, ehdokas B 3100 ja ehdokas C 701 ääntä.
Jos on kyseessä yksittäisen paikan täyttäminen ja käytetään enemmistövaalitapaa, ehdokas A tulee valituksi saamallaan ehdottomalla enemmistöllä äänistä. Tällöin hukkaääniä ovat:
Jos sama äänestystulos saavutetaan vaaleissa, joissa valitaan 12 edustajaa D'Hondtin menetelmällä, kun ehdolla ovat puolueet A, B ja C, paikat jakautuvat näiden kesken suhteessa 8/4/0. Hukkaääniä ovat:
Yksittäistä paikkaa täytettäessä enemmistö äänistä menee laajemmassa merkityksessä joka tapauksessa hukkaan, ellei hyväksyttäviä ääniä saaneita ehdokkaita ole täsmälleen kaksi ja ellei tällainen vaali ratkea yhden äänen erolla. Toinen poikkeus on se, että ehdokkaita on vain yksi, ja tämä saa ainoan vaalissa annetun äänen (tai jos ainoa ehdokas saa yhden äänen enemmän kuin on annettu tyhjiä ääniä, jos (joissakin vaaleissa noudatettu) vaalitapa edellyttää näiden laskemista mukaan tulokseen). Useita paikkoja täytettäessä, erityisesti kun käytetään suhteellista vaalitapaa, hukkaäänien osuus on pienempi kuin yksittäistä edustajaa valittaessa.
Thibaud Gaudin

Thibaud Gaudin (n. 1229 – 26. huhtikuuta 1293) oli Temppeliherrojen ritarikunnan suurmestari elokuusta 1291 lähtien aina kuolemaansa saakka.
Thibaud Gaudinin elämästä ei tiedetä kovin paljon. Hän syntyi aatelisperheeseen, joko Chartresin tai Blois'n alueella Ranskassa. Ennen vuotta 1260 hän aloitti palvelemisensa Temppeliherrain ritaristossa, koska tällöin hän joutui vangiksi Tiberiasin taistelussa. Hurskautensa tähden hän sai itselleen lisänimen "munkki Gaudin".
Thibaud Gaudinin edeltäjä ritarikunnan suurmestarina oli Guillaume de Beaujeu ja hänen seuraajansa oli ritarikunnan viimeinen suurmestari Jacques de Molay.
Löyly löi

Löyly löi on Juice Leskisen säveltämä ja sanoittama kappale vuodelta 1975. Se ilmestyi Juice Leskinen &amp; Coitus Intin esittämänä singlenä, b-puolella ”Seminoloogie boogie woogie”. Singlellä kappaleen esittivät Juice Leskinen (laulu), Mikko Alatalo (taustalaulu), Pena Penninkilammi (urut ja taustalaulu), Eetu Tuominen (sähkökitara ja taustalaulu), Juuso Nordlund (basso), Jukka "Juke" Aronen (rummut) ja Jarno Sinisalo (klavikordi). Sovittajana oli Juice Leskinen. Samaan aikaan Coitus Int julkaisi toisenkin singlen, ”Se oli jautaa” b-puolellaan ”Tarzanin kalsarit”. 
Kappaleen syntyyn vaikutti Helsingin Sanomien kriitikon Lauri Karvosen esittämä mielipide, että "ä-, ö-" ja "y"-vokaalit eivät sovi lauluihin ja siksi suomenkielinen kappale ei voi menestyä Eurovision laulukilpailussa. Leskisen mielestä tämä oli ”paskapuhetta”, minkä hän halusi osoittaa tekemällä kappaleen nimeltä ”Löyly löi”.
Hannele Segerstam

Anna-Liisa Hannele Segerstam (o.s. Angervo, 19. elokuuta 1943 Mikkeli – 3. helmikuuta 2024 Helsinki) oli suomalainen viulisti. 
Opinnot.
Segerstam aloitti viulunsoiton nelivuotiaana Dina Enderin oppilaana ja jatkoi sitten Sibelius-Akatemiassa Irma Salmela-Suurpään ja Arno Granrothin oppilaana vuoteen 1961, jolloin kirjoitti ylioppilaaksi Helsingin Suomalaisesta Yhteiskoulusta. Ensikonserttinsa hän piti 18-vuotiaana Helsingissä 1962 ja se oli suuri arvostelumenestys.
Ensikonserttinsa jälkeen Segerstam opiskeli Pariisissa Leon Nauwincin oppilaana ja vuoden 1962–1963 Pariisin konservatoriossa Henry Merckelin luokalla. Tätä seurasivat vuosina 1963–1965 opinnot Asla-stipendiaattina New Yorkissa Juilliard School of Musicissa, jossa hän suoritti diplominsa opettajanaan Louis Persinger. Myöhemmin hän täydensi vielä opintojaan Ivan Galamianin ja Endre Wolfin johdolla.
Kilpailu, konsertteja ja ura orkesterimuusikkona.
Segerstam voitti palkinnon ensimmäisessä valtakunnallisessa Kuopion viulukilpailussa vuonna 1967.
Pohjoismaiden lisäksi hän konsertoi laajalti Euroopassa sekä Australiassa ja Uudessa-Seelannissa. Ohjelmiston painopiste oli 1900-luvun musiikissa. Hän kantaesitti monien suomalaisten säveltäjien teoksia. Aviomiehensä Leif Segerstamin lisäksi näitä ovat Erik Bergman, Per-Henrik Nordgren, Eero Hämeenniemi, Jyrki Linjama, Esa-Pekka Salonen ja Magnus Lindberg.
Suomen Kansallisoopperan orkesterissa Segerstam toimi 1965–1967 aluksi ensiviulistina ja sitten 2. konserttimestarina. Syksyllä 1967 hänet valittiin Radion sinfoniaorkesterin 2. konserttimestariksi Paavo Berglundin ylikapellimestarikaudella. Syksyllä 1978 hänet valittiin 1. konserttimestariksi Kansallisoopperan orkesteriin, mutta hän palasi pian takaisin RSO:hon. Siellä hän toimi 3. ja sitten 2. konserttimestarina aina vuoden 1999 loppuun asti. 
Muita tehtäviä.
Segerstam toimi viulunsoiton opettajana Sibelius-Akatemiassa ja Länsi-Helsingin Musiikkiopistossa.
Juryn jäsenenä Segerstam oli kansainvälisessä Jean Sibelius -viulukilpailussa vuosina 1990 ja 2000, pohjoismaisessa kamarimusiikkikilpailussa Kööpenhaminassa 1995, Kuopion viulukilpailussa 1977 ja 1985, Jyväskylässä Juhani Heinosen viulukilpailuissa 2003 ja Euroopan yleisradiounionin Nuorten solistien kilpailun Suomen-finaalissa 2002.
Segerstam teki useita radio-ohjelmia Yleisradiolle muun muassa 1900-luvun tärkeimmistä viuluteoksista. 
Yksityiselämä.
Hannele Segerstam oli naimisissa kapellimestari, säveltäjä Leif Segerstamin kanssa 1964–1999. Avioliitosta on kaksi lasta. Hannele Segerstamin vanhemmat olivat professori Kyösti Angervo ja lausuntataiteilija Piippa Heliö-Angervo. Hänen sisarensa oli oopperalaulaja Heljä Angervo.
Segerstam on haudattu Hietaniemen hautausmaalle Helsinkiin.
Juri Fjodorov

Juri Fjodorov (s. 8. heinäkuuta 1949) on neuvostoliittolainen jääkiekkoilija. Hän pelasi Neuvostoliiton jääkiekon mestaruussarjassa TsSKA Moskovassa ja Torpedo Gorkissa. MM-kisoissa hän pelasi vuosina 1975 ja 1978, jolloin Neuvostoliiton joukkue voitti MM-kultaa.
Fjodorov valittiin Neuvostoliiton ja Venäjän jääkiekkoilun kunniagalleriaan vuonna 1978.